FI Euroopan unionin virallinen lehti CE 84/777

(2004/C 84 E/0874)

KIRJALLINEN KYSYMYS E-0347/04

esittäjä(t): Glenys Kinnock (PSE) komissiolle

(11. helmikuuta 2004)

Aihe: Artemisiiniin perustuvien yhdistelmähoitojen käyttö malarian hoidossa

Voiko komissio kertoa, miten se suhtautuu artemisiiniin perustuvien yhdistelmähoitojen käyttöön malarian hoidossa?

Artemisiiniin perustuvat yhdistelmähoidot ovat Maailman terveysjärjestön WHO:n suosittelema hoitomuoto. Korkeiden kustannusten takia WHO suhtautuu kuitenkin vastahakoisesti niiden käyttöön maissa, joissa taudinaiheuttajat ovat vastustuskykyisiä lääkkeille.

Mikä on komission ehdotus edellä kuvatun kasvavan ongelman ratkaisemiseksi?

Poul Nielsonin komission puolesta antama vastaus

(18. maaliskuuta 2004)

Komissio on tietoinen malarialääkkeille, erityisesti klorokiinille ja sulfadoksiini-pyrimetamiinille, vastustuskykyisten malariakantojen leviämisestä. Maailman terveysjärjestö (WHO) on antanut tammikuussa ja marraskuussa 2003 malariaa koskevia hoitosuosituksia ja suositellut viittä hoitovaihtoehtoa, joista neljä on artemisiiniin perustuvia yhdistelmähoitoja, Länsi-Afrikan kaltaisille alueille, joilla vastustuskyky näille lääkkeille on alhainen. Suositukset on tehty epidemiologisin, parasitologisin ja kliinisin perustein. Sen sijaan hoitoihin liittyvistä kustannuksista, valtioiden valmiuksista tai kestävää strategiaa tukevista nykyisistä kansainvälisistä rahoitusvälineistä ei ole tehty perusteellista tutkimusta. Artemisiiniin perustuvien yhdistelmähoitojen osuutta kaikista hoidoista, ensisijainen hoito mukaan luettuna, tai lähetteistä ei myöskään ole yksilöity.

Jokaisen maan on tehtävä omat päätöksensä malarian hoitostrategioiden osalta. Ennen päätöksentekoa maan olisi punnittava strategian mahdollisia vaikutuksia, tarvittavia investointeja, resurssejaan ja valmiuksiaan sekä otettava huomioon myös muut vaihtoehdot. Eräät Länsi-Afrikan ulkopuolella sijaitsevat maat, kuten Mosambik, ovat päättäneet olla valitsematta artemisiiniin perustuvia yhdistelmähoito-strategioita.

Komissio pyrkii vähentämään malarian aiheuttamaa rasitetta ”HI-virusta ja aidsia, malariaa ja tuberkuloosia koskeva nopeutettu toiminta köyhyyden vähentämisessä” -nimisen toimintaohjelman (1) yhteydessä ohjelman kolmella toiminta-alalla, joista jokainen liittyy malarian hoitoon.

Komissio pyrkii tehostamaan tukitoimien vaikutusta. Komissio on nopeuttanut ja lisännyt malariaa koskeville ohjelmille myöntämäänsä tukea. Se on varannut näiden sairauksien torjumiseen vuosina 2003—2006 yhteensä 1,1 miljardia euroa, ja 25 prosenttia tukitoimista kohdistuu malariaan. Tähän summaan sisältyy komission rahoitusosuus maailmanlaajuiselle rahastolle (460 miljoonaa euroa vuosina 2001—2006). Artemisiiniin perustuvien yhdistelmähoitojen hankkimiseen on jo varattu 30 miljoonaa Yhdysvaltain dollaria kolmella ensimmäisellä ehdotuskierroksella. Komissio on varannut tukea malarian yhdistelmähoitoja, artemisiiniin perustuvat yhdistelmähoidot mukaan luettuina, koskeville hankkeille myös köyhyyteen liittyviä sairauksia koskevasta aihekohtaisesta budjettikohdasta. Valtaosa komission tuesta maille, jotta nämä saavuttaisivat terveyteen liittyvät vuosituhannen kehitystavoitteet, kuten malariaan liittyvän vuosituhannen kehitystavoitteen 6, on alakohtaista tukea ja yhä enemmän yleistä talousarviotukea. Maan taloudelliset valmiudet vaikuttavat siihen, voivatko ne valita tehokkaimmat hoitovaihtoehdot, ja komissio pyrkiikin ohjaamaan suurimman osan tuestaan tämän ongelman korjaamiseen.

Komissio edistää edelleen aktiivisesti olennaisten lääkkeiden, kuten artemisiiniin perustuvien yhdistelmähoitojen, hintojen alentamista kannustamalla hintojen porrastukseen ja tukemalla sitä lainsäädännöllisesti tuella (kuten asetuksella, jolla estetään porrastetun hinnoittelun kautta myytävien lääkkeiden jälleentuonti), soveltamalla teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS) määräyksiä sekä tukemalla artemisiiniin perustuvien yhdistelmähoitojen paikallista tuotantoa. Komissio tarkastelee parhaillaan vuonna 2003 käynnistetyn ehdotuspyynnön perusteella saatuja aloitteita, joiden tavoitteena on laadukkaiden ja edullisten artemisiiniin perustuvien yhdistelmähoitojen paikallinen tuotanto.

Komissio on myös varannut huomattavan määrän tutkimusmäärärahoja entistä tehokkaampien HI-viruksen ja aidsin, malarian ja tuberkuloosin lääkkeiden ja rokotteiden kehittämiseen. Tähän sisältyy yhdessä kehitysmaiden kanssa annettava tuki perustutkimukseen ja vaiheen I tutkimuksiin (200 miljoonaa euroa) sekä kliinisiin tutkimuksiin (kliinisiä tutkimuksia koskevan Euroopan maiden ja kehitysmaiden yhteistyökumppanuuden eli EDCTP:n puitteissa: 200 miljoonaa euroa komissiolta ja 200 miljoonaa euroa jäsenvaltioilta). Komissio pyrkii tämän yhdennetyn lähestymistavan avulla vähentämään malarian aiheuttamaa rasitetta ja vähentämään taudin vaikutusta köyhyyteen kehitysmaissa.

Komissio tukee periaatteessa WHO:n suosittelemia malarian tai muiden sairauksien hoitokäytäntöjä kehitysmaissa, mutta se katsoo, että kunkin maan on paikallisten olojen perusteella itse tehtävä strategioita koskevat päätöksensä.

(1) KOM(2003) 93 lopullinen.